ועדת הפנים והגנת הסביבה, כנסת 23, פרוטוקול מספר 95, 2020-11-09 09:06

מיכל (מיקי) חיימוביץ': בוקר טוב לכולם.

מיכל (מיקי) חיימוביץ': אנחנו מתחילים בישיבה בה נדון בהצעת חוק הרשויות המקומיות (בחירות) (הוראת שעה – נגיף הקורונה החדש), התשפ"א-2020.

מיכל (מיקי) חיימוביץ': הרעיון בהצעת החוק הזאת, בתיקון הזה, לאפשר בחירות גם בעידן המוזר הזה בו אנחנו נמצאים, עידן הקורונה, אפרופו בחירות מקומיות שצפויות ממש בקרוב, שהופכות את הדיון כאן היום למאוד רלוונטי ואפילו דחוף.

מיכל (מיקי) חיימוביץ': אני מציעה שנתחיל עם הילי, היועצת המשפטית של הוועדה שתסביר לנו על מה באה הצעת החוק ומה אומר התיקון עליו אנחנו צריכים להכריע היום.

הילי נחום: בוקר טוב.

הילי נחום: כמו שאמרה יושבת הראש, המטרה היא לאפשר גם למבודדים להצביע בבחירות לרשויות המקומיות.

הילי נחום: בעוד שבועיים יש לנו בחירות בתל מונד ולכן אנחנו עוסקים בהצעת חוק זו.

הילי נחום: הממשלה הציעה הוראת מסגרת כללית שמסמיכה את השר בתקנות ואנחנו חשבנו שמאחר שמדובר בזכות יסוד מהותית, להסדיר את זה בהוראות יותר פרטניות.

הילי נחום: תיקון חוק הרשויות המקומיות (בחירות) – הוראת שעה בתקופת תוקפה של הכרזה על מצב חירום בשל נגיף הקורונה, כאמור בסעיף 2 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020 (להלן – תקופת הוראת השעה) יקראו את חוק הרשויות המקומיות (בחירות), התשכ"ה-1965, כך שאחרי סעיף 100א יבוא: "100ב.

הילי נחום: הוראות מיוחדות בתקופת ההתמודדות עם נגיף הקורונה החדש – הוראת שעה

הילי נחום: "חייב בידוד" – אדם המצוי בבידוד כמשמעותי לפי הוראות סעיף 20 לפקודת בריאות העם, 1940 לעניין נגיף הקורונה החדש 2019 -Novel Coronavirus 2019 nCoVׂׂׂׂ.

הילי נחום: "תסמינים" – חום גף העולה על 38 מעלות צלזיוס, שיעול או קושי בנשימה.

הילי נחום: מנהל הבחירות יקבע בכל רשות מקומית בה נערכות בחירות, לפחות מקום קלפי אחד שתהיה בו קלפי ייעודית כאמור בסעיף קטן (ב).

הילי נחום: השר, לאחר התייעצות עם שר הבריאות, רשאי לקבוע הוראות המסדירות את ההצבעה בקלפי ייעודית של חייבי בידוד, ובכלל זה קביעת מקומות הקלפי, סדרי הפעלתם ועבודתם וסדרי ההצבעה בהם, שעות ההצבעה בקלפי והרכב ומינוי ועדת הקלפי ומינוי מזכיר ועדת הקלפי.

הילי נחום: הוראות סעיף 61א יחולו ועל הבחירות בקלפי ייעודית.

הילי נחום: מנהל הבחירות ימנה לכל קלפי ייעודית ועדת קלפי בת שני חברים וכן ימונה מזכיר ועדת קלפי.

הילי נחום: אחד מחברי ועדת הקלפי שמונה כאמור יהיה היושב ראש.

הילי נחום: דרכי מינויים של חברי ועדות הקלפי לקלפי הייעודית ומזכיריהן ייקבעו בהוראות לפי סעיף קטן (ד).

הילי נחום: ׁ חייב בידוד אשר מבקש להצביע בקלפי ייעודית, יצהיר על היותו מבודד בדרך שתקבע בהוראות לפי סעיף קטן (ד).

הילי נחום: על הצבעת חייבי בידוד במקום קלפי ייעודית יחולו הוראות סעיף 31א(ו) עד (ח), בשינויים המחויבים ובשינויים שייקבעו בהוראות לפי סעיף קטן (ד).

הילי נחום: ואולם, על אף האמור בסעיף 82(א1)(1), ברשות מקומית שאינה מכהנת בה מועצה נבחרת, תמונה ועדת הקלפי המיוחדת, כהגדרתה בסעיף האמור, בהתאם להוראות סעיף 32(ז).

הילי נחום: השר יפרסם הודעה בדבר מקומות הקלפיות הייעודיות, שעות ההצבעה וסדרי ההצבעה לפי הוראות סעיף זה באתר האינטרנט של משרד הפנים, באתר האינטרנט של הרשות המקומית בה נערכות בחירות ובכל דרך אחרת לפי הוראות סעיף קטן (ד).

הילי נחום: השוהים בקלפי וכן חברי ועדת הקלפי, יפעלו לפי הוראות המנהל הכללי של משרד הבריאות לעניין אמצעים למניעת הדבקה.

הילי נחום: הוראות המנהל הכללי כאמור, יינתנו בכפוף להוראות לפי סעיף זה".

הילי נחום: תיקון חוק הרשויות המקומיות (בחירת ראש הרשות וסגניו וכהונתם) – הוראת שעה בתקופת הוראת השעה יקראו את חוק הרשויות המקומיות (בחירת ראש הרשות וסגניו וכהונתם), התשל"ו-1975, כך שבסעיף 7(ב)(3), אחרי "97" יבוא "ו-100ב".

מיכל (מיקי) חיימוביץ': כלומר, מה שאנחנו עושים כאן, זה גם יחול על בחירת ראש רשות.

מיכל (מיקי) חיימוביץ': יש לכם שאלות?

מיכל (מיקי) חיימוביץ': לי יש.

מיכל (מיקי) חיימוביץ': מה שמטריד אותי זה סעיף (ד).

איתן גינזבורג: כל החוק הוא סעיף (ד).

מיכל (מיקי) חיימוביץ': כל החוק הוא סעיף (ד) ובעצם בסוף השר, לאחר התייעצות עם שר הבריאות, יכול להחליט מה שבא לו.

איתן גינזבורג: סעיף (ד) הזה קיים גם בחוק הרשויות המקומיות (בחירות) הרגיל?

רון אלמוג: הלשכה המשפטית של משרד הפנים.

רון אלמוג: הרבה מההוראות נקבעות היום גם בתקנות.

רון אלמוג: העניין כאן הוא שההסדר עצמו כן נקבע בחוק.

רון אלמוג: זאת אומרת, תוקם קלפי ייעודית למבודדים וסדרי ההצבעה יהיו – זה סעיף (ז) – לפי סעיף 31א(ו) עד (ח) שזה אומר כמו מוגבלים בניידות שכאשר הם מגיעים לקלפי, הם מצביעים במעטפה כפולה כלומר, מעטפה חיצונית על גביה רושמים את הפרטים שלהם ובתוך זה הם מכניסים את מעטפות ההצבעה הרגילות ואחר כך בלילה, אוספים את המעטפות המיוחדות האלה של המבודדים, כמו המוגבלים בניידות ואוכלוסיות אחרות, ומשווים מול הפרוטוקול וסופרים אותם.

רון אלמוג: לכן עיקר הדברים הם כן קבועים בחוק.

רון אלמוג: ההסדר הכללי קבוע בחוק.

רון אלמוג: יש כאן סעיף שמסמיך את השר לקבוע תקנות כמו הסעיפים האחרים בחוק הבחירות שמסמיכים את השר לקבוע תקנות.

רון אלמוג: הרעיון כאן הוא באמת ליצוק את התוכן הפרטני של איך הוא ניגש, ממי הוא מקבל את המעטפה, איך מזהים אותו, דברים שלא מתאימים לחקיקה הראשית.

רון אלמוג: זה לא הסעיף הוא פתוח לכול.

איתן גינזבורג: הוא מאוד מאוד רחב.

מיכל (מיקי) חיימוביץ': מאוד רחב.

עמי ברקוביץ: הוא מסביר לך שזה להצבעת מוגבלים בניידות.

איתן גינזבורג: מה עוד נותר לשר לקבוע מעבר למה שקבוע בקלפיות נגישות מיוחדות?

עמי ברקוביץ: זה סעיף שקיים בפרקים של ההצבעות של חיילים, אסירים וכדומה.

עמי ברקוביץ: יש סעיפים דומים שקובעים את ההסמכה הזאת.

מיכל (מיקי) חיימוביץ': מי אדוני?

עמי ברקוביץ: משרד המשפטים.

רון אלמוג: סעיפי ההסמכה לתקנות, גם היום בקלפיות רגילות יש תקנות מאוד מפורטות לגבי בחירות ברשויות מקומיות.

רון אלמוג: לא הכול נקבע בחוק.

רון אלמוג: הכול נקבע בחיקוקים, הכול נקבע בחוק ובתקנות אבל יש הרבה מאוד דברים שנמצאים בתקנות גם היום.

מיכל (מיקי) חיימוביץ': למה למשל שעות הצבעה בקלפי?

מיכל (מיקי) חיימוביץ': למה אי אפשר להגדיר שזה יהיה כמו כל קלפי רגילה, מבחינת שעות?

רון אלמוג: זאת למשל דוגמה למשהו שאנחנו באמת חושבים שצריך להיקבע בחקיקת משנה ויכול להשתנות.

רון אלמוג: שעות הקלפי בקלפיות רגילות הן מ-700 בבוקר עד 10:00 בלילה כאשר בקלפי יש 800-700 בוחרים.

רון אלמוג: בתל מונד למשל אמורים להיות בערך, לי מה שאנחנו יודעים היום, 50 מבודדים שיצביעו בבחירות.

איתן גינזבורג: אבל הקלפיות המיוחדות, מה שעות פעילות הקלפי הנגישה המיוחדת?

איתן גינזבורג: אותן שעות.

רון אלמוג: קלפי נגישה מיוחדת, היא קלפי רגילה שהיא גם נגישה מיוחדת.

איתן גינזבורג: לא.

איתן גינזבורג: קלפי נגישה מיוחדת היא סטנדט אלון.

איתן גינזבורג: היא נמצאת לפעמים באותו מרחב בה נמצאת קלפי רגילה אבל יש שם דוכן או שולחן עם מזכירת קלפי נפרדת, עם ועדת קלפי נפרדת, שנמצאת באותן שעות שקיימת הקלפי.

רון אלמוג: קלפי נגישה היא קלפי רגילה, היא תיבת קלפי רגילה, היא ועדת קלפי רגילה ובנוסף יש מזכיר שמסייע למוגבלים בניידות להצביע כך שיש מזכיר נוסף אבל זאת קלפי רגילה שהיא גם נגישה ומיוחדת וגם מתאפשר למוגבלים בניידות להצביע בה והיא פתוחה כמו הקלפי הרגילה כי זו בעצם קלפי רגילה.

רון אלמוג: כאן, בגלל שאנחנו מדברים על אוכלוסייה שיכולה להשתנות, בתל מונד אנחנו מדברים על בסביבות 50 אנשים, יכול להיות שברשות אחרת המספר הוא אחר.

מיכל (מיקי) חיימוביץ': אנחנו לא הלכים להצביע עכשיו על הוראות קלפי תל מונד, על בחירות תל מונד, אלא הדבר הזה עלול להשליך הלאה, בהמשך.

מיכל (מיקי) חיימוביץ': מחר יהיו בחירות לרשויות מקומיות ואתה נסמך על זה, נכון?

רון אלמוג: לכן אני אומר שצריך להשאיר את זה.

מיכל (מיקי) חיימוביץ': בתל מונד יש 50 אבל בתל אביב יהיו אולי כמה אלפים.

רון אלמוג: נכון.

רון אלמוג: לכן אנחנו חושבים שצריך לשמור את שיקול הדעת כדי לקבוע את שעות ההצבעה כי באמת בתל אביב אולי צריך שעות הצבעה יותר ארוכות ובתל מונד אפשר לקצר את השעות עבור 50 אנשים שאמורים להצביע.

רון אלמוג: גם לגבי קלפיות מיוחדות אחרות שהן לא רלוונטיות כאן, אבל חיילים או אסירים, הדברים האלה נקבעים בתקנות של השר שמובאות לידיעת הציבור כדי שידע.

רון אלמוג: גם כאן, מעבר לכך אלה תקנות שמפורסמות, יש כאן הוראה נוספת שהשר יפרסם גם באתר האינטרנט של משרד הפנים ובאתר האינטרנט של הרשות המקומית.

איתן גינזבורג: בניגוד לחיילים ולאסירים, שם נמצא במקום אחר, בתנאים אחרים, כאן זה נמצא בתוך הישוב ולפעמים נמצא בחלק מאותו מתחם של קלפיות אחרות.

איתן גינזבורג: אני לא חושב שצריך לקבוע שעות אחרות.

איתן גינזבורג: אגב, הצבעה בקלפי מבודדת כזאת, כנראה תהיה הצבעה בריאותית, מכל מיני סיבות שבטח יקבעו עם שר הבריאות כדי לשמור על בריאות המצביעים ועל בריאות הוועדה.

איתן גינזבורג: אני לא חושב שצריך לקבוע את הדברים האלה בחוק.

איתן גינזבורג: הם צריכים להיות זהים לקלפי נגישה מיוחדת, לאותם תנאים.

איתן גינזבורג: תכף נשאל למה צריך כאן ועדה של שני אנשים ולא של שלושה.

רם בן ברק: הבעיה של קלפי נגישה מיוחדת, קלפי שנמצאת בתוך מתחם רגיל והקלפי הזאת נמצאת במתחם מיוחד.

רם בן ברק: אחת הבעיות המרכזיות היא היכן אתה שם את הקלפי הזאת.

רם בן ברק: אם יש בעיר כמו תל מונד 50 מאומתים שמפוזרים בכל העיר, ברור לגמרי שקלפי שתשים במקום אחד תהיה נגישה למישהו מסוים ולא נגישה למישהו אחר.

מיכל (מיקי) חיימוביץ': זה ישוב קטן.

מיכל (מיקי) חיימוביץ': מה הבעיה שלהם להגיע לקלפי מסוימת?

איתן גינזבורג: למה להגביל אותם בשעות?

מיכל (מיקי) חיימוביץ': הם רוצים להגביל אותם בשעות.

רם בן ברק: השר יקבע.

תומר רוזנר: בבחירות לכנסת הייתה הגבלה של השעות והקלפיות המיוחדות למבודדים היו פתוחות עד השעה 5:00.

מיכל (מיקי) חיימוביץ': מה לגבי חולים מאומתים?

אסתי ורהפטיג: הלשכה המשפטית, משרד הבריאות.

אסתי ורהפטיג: אני אומר שבהצעה הממשלתית שמשרד הפנים הגיש, כל ההסדר של מי יכול לצאת להצביע, לא נוגעים בו בחקיקה הזאת והיא נשאר כפי שהוא היה תמיד וכפי שהוא היום מוסדר בצו בריאות העם שהוא הצו שקובע את חובת הבידוד וקובע גם חריגים לה.

אסתי ורהפטיג: בצו הזה גם נקבעה הוראה בבחירות הכלליות לגבי מי יכול לצאת להצביע מתוך קבוצת המבודדים.

אסתי ורהפטיג: אנחנ ו חשבנו שנכן לעשות כך גם עכשיו, שלא נכון לחרוג ולקבוע כאן הסדר פרטני בחקיקה.

אסתי ורהפטיג: זאת העמדה העקרונית שלנו.

הילי נחום: אני רוצה לציין שאנחנו מתנגדים לעמדה הזאת וחשבנו שכדאי לקבוע הוראות פרטניות בחקיקה ראשית, בעיקר בגלל שזאת זכות יסוד.

אסתי ורהפטיג: לעניין חולים, מבחינתנו כעמדת משרד הבריאות – אודי שהוא הגורם המקצועי יוכל להציג – לצאת מהבית ולהסתובב, זה בוודאי משהו שלא בא בחשבון.

אסתי ורהפטיג: בשיח הפנים ממשלתי שיש לנו אנחנו אולי חושבים על כל מיני חלופות אחרות שלא כרוכות בהסתובבות אנשים חולים שאולי כן יאפשרו להצביע, אבל זה לא משהו שיש לנו משהו בשל עכשיו שאנחנו יכולים להגיד שיכול להיכנס כאן כהסדר אלא זה משהו שהוא עוד בבחינה.

מיכל (מיקי) חיימוביץ': אנחנו רק שמונה חודשים עם המחלה, אולי כדאי שהמחשבה הזאת תבשיל אצלכם כי אולי יהיו בחירות בקרוב.

אסתי ורהפטיג: בבחירות הכלליות, הקביעה החד משמעית בצו הייתה שחולים מאומתים לא יוצאים להצביע.

אסתי ורהפטיג: כלומר, מי שיכול היה להצביע, אלה אנשים שחלה עליהם חובת בידוד ושאין להם תסמינים.

אסתי ורהפטיג: אל יוכלו לצאת להצביע בקלפי למבודדים והחולים המאומתים לא יכלו לצאת להצביע.

מיכל (מיקי) חיימוביץ': זאת הגישה שלכם גם אם יהיו מחר בחירות כלליות?

מיכל (מיקי) חיימוביץ': שחולים מאומתים יישארו בבית, לא יצביעו ולא תהיה להם כל אופציה אחרת?

אסתי ורהפטיג: אולי כדאי שנשמע את אודי שהוא הגורם המקצועי ואחר כך נראה איזה עוד אפשרויות יש.

אודי קלינר: אני אחדד בשתי מילים.

אודי קלינר: העמדה העקרונית היא שאדם שהוא חולה מאומת לא יכול להסתובב באופן חופשי בלי שאני יודע איך הוא מסתובב ואיך הוא מסתובב.

אודי קלינר: אני מקווה שאין ויכוח על זה.

אודי קלינר: אני אתן דוגמה מעולם אחר.

אודי קלינר: קיבלנו לדוגמה פניות של אנשים חולים שנפטר להם קרוב מדרגה ראשונה והם רוצים לצאת להלוויה.

אודי קלינר: הפתרון שם כאיזון כל הצרכים, אמרנו שהוא ייסע עם אמבולנס או רכב ייעודי אחר שלוקח אותו מהבית עד מקום ההלוויה, הבן אדם באמבולנס הוא ממוגן ומוודא הוא לא מסתובב.

אודי קלינר: זאת אומרת, יש כאן מישהו שרואה אותו לאורך כל הדרך ומחזיר אותו הביתה.

אודי קלינר: אותו מודל לדוגמה מבחינתנו גם יכול להיות כאן.

אודי קלינר: אני אומר את זה בזהירות כי זה מסות אחרות וזה אירוע אחר אבל כרעיון, זה רעיון.

אודי קלינר: זו חלופה אחרת שאמרנו שאנחנו יכולים לחיות אתה.

מיכל (מיקי) חיימוביץ': נראה לי יותר פשוט לבוא אליו עם הקלפי.

אודי קלינר: קלפי ניידת.

אודי קלינר: זה המשפט הבא שלי.

אודי קלינר: החלופה העדיפה מבחינתנו היא קלפי ניידת שמגיעה אליו הביתה.

אודי קלינר: יש כאן קשיים אחרים אבל מבחינה בריאותית יש פתרונות כאלה.

אודי קלינר: יש עוד סט של פתרונות כמו נגיד להקדים את הבחירות כך שיהיה יותר זמן, שמי שבריא יצביע עכשיו או הפוך, לאחר את הבחירות בעוד כמה ימים כדי לאפשר להם להחלים.

רם בן ברק: אפשר בדואר.

מיכל (מיקי) חיימוביץ': על הדואר בישראל אני לא הייתי בוניה.

אודי קלינר: אני לא נכנס לפתרונות אחרים של דואר או אינטרנט כי את היערכות אבל יש סט של עולם של פתרונות שיכולים לאפשר לחולים להצביע בלי שהם יסתובבו באופן חופשי במרחב.

מיכל (מיקי) חיימוביץ': כל הבחירות הספציפיות האלה בתל מונד, לא נערכתם לשום אופציה כזאת?

אודי קלינר: משרד הבריאות הוא לא הגוף שנערך לבחירות.

אודי קלינר: אני מציע את הפתרונות.

אודי קלינר: אני אומר להם מה מבחינתי הקו האדום.

אודי קלינר: אני מדבר מבחינה מקצועית.

מיכל (מיקי) חיימוביץ': כמה חולים מאומתים אתם יודעים שיש היום בתל מונד?

אודי קלינר: לדעתי שבעה.

אודי קלינר: בודדים.

אסתי ורהפטיג: שבעה היו לפני כמה ימים.

אודי קלינר: כן, לפני כמה ימים היו שבעה.

מיכל (מיקי) חיימוביץ': אם כן, אנחנו מדברים על פחות מעשרה.

אודי קלינר: בתל מונד.

מיכל (מיקי) חיימוביץ': בתל מונד.

מיכל (מיקי) חיימוביץ': זה מעניין אותי כי אלה הבחירות שקרובות ואני רוצה לדעת האם הם יוכלו לממש את זכותם או לא.

אודי קלינר: אני אומר שהקו האדום מבחינתי, מקצועית, הוא שבן אדם לא מסתובב חופשי במרחב כשהוא חולה.

אודי קלינר: כלומר, הוא לא יכול ללכת עכשיו לקחת את הרכב שלו ולהסתובב לא יודע היכן, עד שבסוף הוא יגיע לקלפי.

אודי קלינר: זה הקו האדום.

מיכל (מיקי) חיימוביץ': ברור.

מיכל (מיקי) חיימוביץ': זה לא שלא קיימת אופציות וזה לא אי אפשר לפתור את הסוגיה הזאת.

אודי קלינר: אני נוטה להסכים.

עמי ברקוביץ: אני רוצה להעיר בהמשך למה שאסתי אמרה.

עמי ברקוביץ: הצעת החוק הממשלתית השאירה את שאלת היקף הזכאות לשר לפי פקודת בריאות העם, שם הנושא מוסדר גם היום.

עמי ברקוביץ: חובת הבידוד.

עמי ברקוביץ: היא לא התעסקה בשאלת היקף הזכאים בניגוד למה שמוצע עכשיו על ידי הייעוץ המשפטי של הוועדה.

עמי ברקוביץ: אני רוצה להוסיף ולומר שוועדת השרים לחקיקה שאישרה את ההצעה, הייתה מוטרדת בדיוק מאותה שאלה ממנה את מוטרדת והיא קבעה שם שוועדת השרים מנחה את משרד הבריאות ואת משרד הפנים להכין, בתיאום עם משרדי האוצר והמשפטים, מתווה אשר יבחן את האפשרות לאשר הצבעה גם לחולים או למבודדים עם תסמינים.

עמי ברקוביץ: המתווה יוצג בוועדת שרים לענייני חקיקה.

מיכל (מיקי) חיימוביץ': מתי הייתה ועדת שרים לענייני חקיקה?

עמי ברקוביץ: לפני כשבועיים.

מיכל (מיקי) חיימוביץ': מה עשיתם אמז?

עמי ברקוביץ: ההנחיה מופנית למשרדי הפנים והבריאות.

עמי ברקוביץ: מתקיים שיח פנים ממשלתי שהכוונה היא להשלים אותו גם לצורך הבחירות הקרובות עד כמה שיותר מהר.

עמי ברקוביץ: יתכן שבגלל כל האילוצים וסד הזמנים לא יינתן פתרון מלא.

מיכל (מיקי) חיימוביץ': אני מתקשה להבין.

מיכל (מיקי) חיימוביץ': זה כבר היה לני שבועיים והבחירות בעוד שבועיים, כך שיש לכם חלון של חודש.

מיכל (מיקי) חיימוביץ': אי אפשר להגיע לאיזשהו פטנט בחודש הזה?

מיכל (מיקי) חיימוביץ': למה זה כל כך מסובך?

עמי ברקוביץ: אני מציע שתשאלי את מי שאמור להסביר למה זה כל כך מסובך.

מיכל (מיקי) חיימוביץ': את מי אני אמורה לשאול?

מיכל (מיקי) חיימוביץ': מי ברגעים אלה דן בסוגיה הזאת?

עמי ברקוביץ: כרגע דנים בזה גורמי מקצוע במשרדי הממשלה.

איתן גינזבורג: מי הם?

עמי ברקוביץ: הם נמצאים כאן בין היתר.

איתן גינזבורג: מי האנשים?

איתן גינזבורג: למה אתה מתחמק?

עמי ברקוביץ: אני לא מתחמק.

עמי ברקוביץ: יושבים לימיני ויושבים לשמאלי.

איתן גינזבורג: תאמר את השמות.

איתן גינזבורג: תאמר את התפקידים.

מיכל (מיקי) חיימוביץ': אנשי משרד הבריאות שיושבים לשמאלך?

עמי ברקוביץ: נכון.

מיכל (מיקי) חיימוביץ': ואיש משרד הפנים שיושב לימינך?

עמי ברקוביץ: כן.

מיכל (מיקי) חיימוביץ': בסדר.

מיכל (מיקי) חיימוביץ': דברו, אתם כאן ביחד.

עמי ברקוביץ: ומשרד האוצר.

עמי ברקוביץ: אתם יודעים טוב מאוד שלסדר אמבולנסים זה לא דבר קל כי מי יממן את זה וכדומה.

עמי ברקוביץ: אלה לא דברים שנפתרים מהיום למחר.

איתן גינזבורג: אני מבין.

איתן גינזבורג: מכיוון שאנחנו צריכים להכריע, אנחנו רוצים להבין את הדברים.

עמי ברקוביץ: אני חושב שהדברים ברורים.

איתן גינזבורג: ברורים למי שמכיר את הנושא.

עמי ברקוביץ: כמו שנאמר, בבחירות הכלליות הנורמה הייתה, כפי שנקבעה בצו הבידוד, שרק חייבים בלי תסמינים יכולים להגיע.

עמי ברקוביץ: זה היה ממש בראשית התופעה.

מיכל (מיקי) חיימוביץ': מאז עברו כמה וירוסים בנהר.

עמי ברקוביץ: בדיוק.

עמי ברקוביץ: לפני שאנחנו מדברים בחולים מאומתים שזה כמו שנאמר התופעה המורכבת ביותר, יש את הקטגוריה של מבודדים עם תסמינים.

עמי ברקוביץ: כרגע אנחנו נמצאים בדיונים – והם יוכלו לדווח על כך – שנועדו לאפשר לקטגוריה הזאת שהיא קטגוריה יותר רחבה להצביע.

מיכל (מיקי) חיימוביץ': אני חייבת לומר לכם משהו.

מיכל (מיקי) חיימוביץ': אני שומעת את הדברים האלה ואני באמת משתאה.

מיכל (מיקי) חיימוביץ': אנחנו נמצאים במציאות הזאת כבר למעלה משמונה חודשים.

מיכל (מיקי) חיימוביץ': זה לא חדש, זה לא משהו שנפל עלינו אתמול.

מיכל (מיקי) חיימוביץ': אנחנו חיים וצריכים לחיות לצד הקורונה.

מיכל (מיקי) חיימוביץ': כמו שאנחנו צריכים לחיות לצד הקורונה בחיי היום יום שלנו, גם אם אנחנו הולכים לבחירות, זה משהו שאנחנו צריכים להיערך אליו לא מחר אלא היום, אם לא אתמול.

מיכל (מיקי) חיימוביץ': סליחה אבל אתם צריכים להיות כבר אחרי הדיון הזה.

מיכל (מיקי) חיימוביץ': אתם כבר צריכים להיות עם הפתרונות לדיון הזה.

מיכל (מיקי) חיימוביץ': אם יש לנו בחירות בעוד שבועיים, אני נורא מצטערת אבל העובדה שיש בן אדם שהוא מאומת, לא סביר בעיני שמדינת ישראל לא תספק לו יכולת להצביע.

מיכל (מיקי) חיימוביץ': הוא לא בעונש.

אסתי ורהפטיג: כדאי שתסבירו את התמונה הכוללת.

אסתי ורהפטיג: בשונה מבחירות כלליות, בחירות לרשויות מקומיות, גם אסירים, גם חיילים וגם אנשים שמאושפזים בבתי חולים להבנתי – תקנו אותי אם אני טועה – לא מצביעים.

איתן גינזבורג: בוודאי שמצביעים.

אסתי ורהפטיג: בבחירות מקומיות?

איתן גינזבורג: בבחירות מקומיות.

איתן גינזבורג: צריכים לשחרר אותם להצביע.

אסתי ורהפטיג: נכון, אבל מי שלא יכול, מי שלמשל יש לו מחלה מדבקת והוא מאושפז בבית חולים, בוודאי לא יכול.

אסתי ורהפטיג: גם אנשים שמאושפזים ולא יכולים לצאת מבית החולים כי הם לא יכולים.

אסתי ורהפטיג: לא כולם יכולים לקום ולצאת.

איתן גינזבורג: צריך לשחרר אותם להצביע.

איתן גינזבורג: זה לא נכון.

עמי ברקוביץ: בבחירות המקומיות, לכלל הרשויות המקומיות, אסירים וחיילים מצביעים.

עמי ברקוביץ: כשיש בחירות מיוחדות ברשות מסוימת כמו בתל מונד, הצבא לא מציג בפריסה כלל ארצית קלפיות.

מיכל (מיקי) חיימוביץ': אבל גם לא משחרר אותם?

איתן גינזבורג: חייב לשחרר.

עמי ברקוביץ: עד כמה שאני יודע, הצבא עושה מאמץ כפוף לצרכים מבצעיים לאפשר לכמה שיותר חיילים שמצביעים באותה רשות להגיע פיזית להצביע כי אז חל כלל הריתוק לקלפי.

איתן גינזבורג: בבחירות מיוחדות, ככל שאני יודע, חייבים לשחרר אותם להצביע.

עמי ברקוביץ: לא יודע אם חייבים.

עמי ברקוביץ: עושים מאמץ.

איתן גינזבורג: בסדר.

איתן גינזבורג: עושים מאמץ.

אסתי ורהפטיג: אני אומרת שהכלל שייקבע כאן הוא לא בהכרח אותו כלל ואלה לא אותם איזונים בהכרח שיהיו בבחירות הכלליות.

אסתי ורהפטיג: גם אם כאן אנחנו עכשיו בשלב מסוים של הדיון ואולי לא נצליח למצוא פתרון כרגע לחולים - שוב, אנחנו כמשרד בריאות הצענו כל מיני פתרונות אבל כנראה יש מגבלות תקציביות ויש מגבלות לוגיסטיות – ואני לא יודעת אם עד הבחירות בתל מונד נצליח למצוא מענה.

אסתי ורהפטיג: יכול להיות שלקראת הבחירות הכלליות כן נמצא מענה.

מיכל (מיקי) חיימוביץ': מי שעוצר את ההצעות הלוגיסטיות האלה זה האוצר או משרד הפנים?

אסתי ורהפטיג: אני לא יודעת.

אסתי ורהפטיג: את זה לא צריך לשאול אותנו.

רון אלמוג: בחירות זה מפעל מאוד מאוד מורכב וככל שמכניסים לו יותר מורכבות, יש יותר פתח לטעויות.

רון אלמוג: העניין להגיע לכל אדם הביתה, זה משהו שלא קורה היום.

מיכל (מיקי) חיימוביץ': זה לא לכל אדם.

מיכל (מיקי) חיימוביץ': זה למספר מועט של אנשים חולים.

מיכל (מיקי) חיימוביץ': אמבולנס אחד גומר את זה בשעתיים עבודה.

רון אלמוג: גם לאנשים מסוימים.

רון אלמוג: העניין של להגיע הביתה לאדם מסוים, כלומר, לוודא לפני כן אם הוא בבית, להגיע אליו, להקים ועדת קלפי, להקים שם קלפי מיוחדת, לוודא שהיא עומדת בתנאים – בתל מונד מדובר בשבעה אנשים, אבל אם בתל אביב יהיו לנו בחירות עם 400 אנשים, זה סיפור אחר.

רון אלמוג: לכן יש שיח פנים ממשלתי, גם של משרד הבריאות, של משרד הפנים יחד עם ועדת הבחירות המרכזית כדי לראות את ההיערכות לבחירות לכנסת ואנחנו מנסים לראות את הפתרונות שהם גם משפטיים, גם לוגיסטיים, גם תפעוליים כדי לאפשר לעוד אוכלוסיות להצביע.

רון אלמוג: כרגע הפתרון שיש לנו הוא הקלפי למבודדים.

מיכל (מיקי) חיימוביץ': כרגע הפתרון הוא שאנשים חולים לא מצביעים.

מיכל (מיקי) חיימוביץ': זה בעצם מה שאתה אומר.

מיכל (מיקי) חיימוביץ': אין פתרון.

מיכל (מיקי) חיימוביץ': אתם לא מציעים שום פתרון.

מיכל (מיקי) חיימוביץ': בן אדם חולה לא יצביע בבחירות האלה.

רון אלמוג: כרגע, בגלל ההיבט בריאותי, אדם חולה לא יכול להגיע לקלפי למבודדים.

מיכל (מיקי) חיימוביץ': בסדר, אבל הקלפי הנודדת הזאת, מה הבעיה?

מיכל (מיקי) חיימוביץ': מה הבעיה לייצר אמבולנס עם קלפי נודדת, עם צוות ממוגן שנוסע בין הבתים ומאפשר להם להצביע?

איתן גינזבורג: גם בבית חולים יש קלפי נודדת.

עמי ברקוביץ: לא בצורה הזאת.

עמי ברקוביץ: לפי מה שנאמר לנו גם מוועדת הבחירות המרכזית, זה לא בצורה הזאת.

איתן גינזבורג: ועדת בחירות המרכזית לא רלוונטית לכאן.

עמי ברקוביץ: היא מנהלת גם בחירות.

עמי ברקוביץ: אני עונה לך לגבי קלפי ניידת.

עמי ברקוביץ: הבנתי שם שבעצם הקלפי הזאת מתיישבת באגף מסוים של בית החולים ושם היא מנהלת את ההצבעה.

עמי ברקוביץ: כאן הכוונה לפרוס קלפיות בבתים עם כל המשמעות של זה לגבי סטריליות, מתחם הצבעה וכדומה.

עמי ברקוביץ: זה מעורר שאלות קשות בהיבט של דיני בחירות ולכן לעשות את כל השינויים האלה, אלה בוודאי לא שינויים פשוטים של מה בכך.

עמי ברקוביץ: אני לא יודע לאיזה קלפי ניידת גברתי מתכוונת, אבל בבית, כאשר את רוצה לשמור על חשאיות הבחירות ונמצאים עם החולה בני המשפחה וכדומה, אלה דברים שהם הרבה יותר מורכבים.

מיכל (מיקי) חיימוביץ': הבן אדם בבידוד.

מיכל (מיקי) חיימוביץ': אין אתו אף אחד.

מיכל (מיקי) חיימוביץ': הוא נמצא בחדר לבד.

מיכל (מיקי) חיימוביץ': הבן אדם חולה.

עמי ברקוביץ: ואם הוא לא בחדר לבד?

מיכל (מיקי) חיימוביץ': יש צוות ממוגן שהוא הקלפי הניידת.

מיכל (מיקי) חיימוביץ': צוות ממוגן שעובר בין בתי האנשים החולים.

איתן גינזבורג: מכניס את המעטפה מתחת לדלת.

רם בן ברק: אני מבין מה הם אומרים.

רם בן ברק: יש כאן בעיות.

רם בן ברק: את לוקחת קלפי ואת מתחילה להסיע אותה ברחבי העיר ואת לא יודעת למי יש גישה לקלפי הזאת.

איתן גינזבורג: יש שם את מזכיר הקלפי.

רם בן ברק: זה בניגוד למה שאנחנו מכירים היום שיש קלפי עם ועדה.

מיכל (מיקי) חיימוביץ': ברור שזה בניגוד.

מיכל (מיקי) חיימוביץ': אנחנו חיים בניגוד למה שהתרגלנו.

מיכל (מיקי) חיימוביץ': אנחנו לא חיים כמו שחיינו בעבר.

מיכל (מיקי) חיימוביץ': אנחנו חיים במציאות אחרת.

רם בן ברק: אפשר לצחוק על דואר ישראל כמה שרוצים אבל בארצות הברית פתרו את זה בין היתר בהצבעה בדואר שבוע לפני.

איתן גינזבורג: הדואר הוא סיפור אח.

איתן גינזבורג: ר

רם בן ברק: למה זה סיפור אחר?

איתן גינזבורג: כי חוקי הדואר בארצות הברית בזמן הקורונה היו אפשריים עוד הרבה לפני הקורונה.

איתן גינזבורג: זאת שיטת בחירות שהייתה.

רם בן ברק: אתה מאפשר את זה רק למי שהוא חולה.

רם בן ברק: לא לכל אחד.

רם בן ברק: יש רשימה מאומתת במשרד הבריאות, כולם יודעים מי החולים וכל אחד יודע לומר את שמות החולים.

מיכל (מיקי) חיימוביץ': אני שואלת האם אפשר להכניס סעיף שחולים מאומתים יכולים להצביע ואחר כך תשברו את הראש איך אתם עושים את זה?

אסתי ורהפטיג: אנחנו מבקשים שלא.

אסתי ורהפטיג: החשש שלנו והוא חשש אמיתי שלא ימצאו פתרונות בגלל קשיים לוגיסטיים ותקציבים ובסוף השיקול הבריאותי הוא זה שייפגע.

אסתי ורהפטיג: אם יהיה סעיף כזה, בסוף מה שיקרה זה שאנשים חולים יצאו מהבית, יסתובבו ברחובות וילכו להצביע וזה מבחינת המחיר של בריאות הציבור, זה מחיר שהוא יותר מדי כבד בעינינו.

מיכל (מיקי) חיימוביץ': נראה לך שזה מחיר יותר כבד מאשר זכותם הדמוקרטית להצביע.

מיכל (מיקי) חיימוביץ': כלומר, מדינת ישראל לא מסוגלת למצוא פתרון שאנשים חולים יצביעו.

מיכל (מיקי) חיימוביץ': זה מה שאת אומרת.

מיכל (מיקי) חיימוביץ': זה פשוט מדהים.

אסתי ורהפטיג: לא.

אסתי ורהפטיג: אני אומרת שאם מוצאים פתרון כזה, הפתרון הזה יכול להיכנס לחקיקה, אבל אם לא מוצאים פתרון כזה, להגיד רק שיש להם זכות לצאת להצביע, זה בטוח מבטיח את זה שמי שייפגע יהיה השיקול הבריאותי.

אסתי ורהפטיג: במבחן התוצאה זה מה שיקרה.

אסתי ורהפטיג: אם לא יהיה הסדר אחר, זאת המשמעות.

מיכל (מיקי) חיימוביץ': לצערי הרב, כמו שאני מכירה את הדברים, אם זה לא יהיה כתוב, אתם לא תמצאו פתרון.

מיכל (מיקי) חיימוביץ': אם זה יהיה כתוב, כנראה שתמצאו פתרון.

איתן גינזבורג: גברתי היושבת ראש, אנחנו חייבים לקבוע את זה בתוך החוק.

מיכל (מיקי) חיימוביץ': ברור.

איתן גינזבורג: זה מה שצריך לעשות.

מיכל (מיקי) חיימוביץ': אנחנו נקבע את זה בתוך החוק ואתם תמצאו את הפתרון.

מיכל (מיקי) חיימוביץ': יש לכם שבועיים למצוא את הפתרון, איך מגיעים אל הבודדים, באמבולנס נייד, עם אנשים מבודדים, עם קלפי ניידת.

מיכל (מיקי) חיימוביץ': נראה לי לא תקציב כל כך גדול ולא סיפור כל כך גדול.

רם בן ברק: נתת את הפתרון.

אסתי ורהפטיג: אם כך, אני מבקשת שאם אתם כותבים את הזכות שלהם להצביע, לפחות תכתבו שאינה כרוכה ביציאה מהבית או בהסתובבות.

מיכל (מיקי) חיימוביץ': אני מוכנה שיהיה כתוב.

עמי ברקוביץ: ההצעה הזאת כרגע מדברת על קלפיות ייעודיות שניתן היתר להצביע בהן.

עמי ברקוביץ: הצבעה בבית, זה כבר משהו אחר.

איתן גינזבורג: נוסיף סעיף חדש שמדבר על מה קורה אם אדם מרותק בביתו.

מיכל (מיקי) חיימוביץ': אדם מאומת קורונה, חולה בביתו עם תסמינים שאסור לו לצאת מהבית.

מיכל (מיקי) חיימוביץ': שלא יצא מהבית.

עמי ברקוביץ: הפתרון של האמבולנס הוא רלוונטי.

עמי ברקוביץ: לבוא עכשיו ולהכניס שינוי שאתה מאפשר הצבעה בבית, זה שינוי דרמטי שאני לא חושב שנכון לעשות אותו בפרק זמן כזה ובצורה כזאת כי יש לזה השלכות.

עמי ברקוביץ: דיברנו גם עם היועץ המשפטי של ועדת הבחירות המרכזית.

עמי ברקוביץ: אני חושב שכדאי לדעת על מה מדובר.

עמי ברקוביץ: הם מדברים על קבוצה של קלפיות בתוך הבתים כי הם לא רוצים לתת לו לצאת.

תומר רוזנר: אתם צריכים להתייחס לשתי שאלות.

תומר רוזנר: לגבי השאלה הראשונה עליה אתם מדברים לגבי הקבוצות, אתם מבקשים שנציין בחוק גם את המאומתים ואת המבודדים שיש להם תסמינים.

מיכל (מיקי) חיימוביץ': כן.

מיכל (מיקי) חיימוביץ': כרגע מדובר בכאלה שאין להם תסמינים.

תומר רוזנר: זאת ההצעה בעקבות הבחירות לכנסת.

תומר רוזנר: לגבי השאלה איך מצביעים, אני מציע לכם להשאיר את זה לשיקול דעת גורמי המקצוע ולומר שההצבעה בקלפי תהיה באופן שימנע הדבקה.

תומר רוזנר: יכול להיות שתחליט הממשלה או נציגי הממשלה שהם רוצים שייקחו אותו באמבולנס לקלפי הייעודית, יכול להיות שהם יחליטו על קלפי ניידת כמו שנהוג בקרב החיילים.

תומר רוזנר: יש קלפי ניידת שעוברת בין המוצבים וזה קיים גם היום בבחירות הכלליות, לא בבחירות מיוחדות.

תומר רוזנר: אני חושב לא להיכנס לזה.

תומר רוזנר: עדיף לא להיכנס לזה ולהותיר את שיקול הדעת בעניין הזה איך למנוע את ההדבקה כי זה מה שמטריד את נציגי משרד הבריאות עד כמה שאני מבין.

תומר רוזנר: כמו שאמרו, יכולים לבחור כל מיני דרכים אבל הם יצטרכו להחליט בהקדם האפשרי.

רון אלמוג: יש היום שיח פנים ממשלתי וגם חוץ ממשלתי יחד עם ועדת הבחירות המרכזית, בריאות, פנים, משפטים וכרגע אין לנו מתווה מעשי לתל מונד.

רון אלמוג: לכן אנחנו מבקשים שלא ייכתב לגבי חולים מאומתים.

רון אלמוג: לכן אנחנו מבקשים שלא תיכתב הוראה בחוק.

רון אלמוג: אנחנו עובדים על מתווה והמתווה צריך להיות גם בריאותי וגם תפעולי ואפשרי מבחינת דיני הבחירות.

רון אלמוג: לכל אחד מהצדדים יש פתרון.

רון אלמוג: לנו יש פתרון לפיו החולים יבואו לקלפי המיוחדת לחולים, למשרד הבריאות יש פתרון לפיו יגיעו לכל אחד הביתה.

רון אלמוג: אנחנו עובדים בשיח כדי להשיג פתרון.

מיכל (מיקי) חיימוביץ': תעבדו לנוכח הסעיף בחוק ותמצאו את הדרך.

מיכל (מיקי) חיימוביץ': אם זה לא יהיה כתוב בחוק, אתם לא תעשו את זה.

איתן גינזבורג: ועדת בחירות המרכזית ידעה להיערך שבוע או כמה ימים לפני הבחירות עת נודע סיפור המגפה החדשה.

עמי ברקוביץ: ומי הצביע?

עמי ברקוביץ: רק אנשים מבודדים בלי תסמינים.

עמי ברקוביץ: כל הקטגוריה האחרת לא הצביעה.

איתן גינזבורג: כל מה שאמרתי הוא שוועדת הבחירות המרכזית ידעה להיערך יש מאין בסיטואציה חדשה עם מגפה בלתי ידועה, משהו כמו שבוע לפני הבחירות.

איתן גינזבורג: זה כל מה שאמרתי.

איתן גינזבורג: לכן אני מעריך שממשלת ישראל תדע להיערך בשבועיים הקרובים כדי לאפשר לאותם אנשים להצביע.

רון אלמוג: הם ידעו להיערך בהתאם למתווה לדיני הבחירות.

רון אלמוג: הוקמה קלפי שהיא כמו קלפי רגילה אבל קלפי באוהל עם ועדת קלפי ועם מזכיר ומצביעים במעטפות כפולות על פי המודל של חיילים ואסירים.

רון אלמוג: לא הייתה כאן פריצת דרך.

רון אלמוג: על חולים מאומתים, חלק מהפתרונות הם פריצה של דיני הבחירות וצריך לקבוע מסגרת כוללת.

עמי ברקוביץ: זאת לא פריצה של דיני הבחירות.

איתן גינזבורג: מה הפריצה בדיני הבחירות?

רון אלמוג: להציב קלפי בבית, להגיע לאדם הביתה.

מיכל (מיקי) חיימוביץ': קלפי ניידת היא לא קלפי בבית.

מיכל (מיקי) חיימוביץ': אתה לא מציב קלפי בבית.

עמי ברקוביץ: זאת אומרת שהוא נכנס לאמבולנס כדי להצביע.

עמי ברקוביץ: הוא יוצא מהבית.

מיכל (מיקי) חיימוביץ': לא.

מיכל (מיקי) חיימוביץ': יורדים מהאמבולנס עם הקופסא, יורדים אליו אנשים ממוגנים.

עמי ברקוביץ: והוא יצביע בשטח הפתוח כשכל אחד יכול לראות?

מיכל (מיקי) חיימוביץ': בביתו.

מיכל (מיקי) חיימוביץ': הוא חולה.

מיכל (מיקי) חיימוביץ': הוא בבית.

עמי ברקוביץ: לא כל חולה מאומת נמצא במצב של שמירה והוא לא יכול לזוז.

מיכל (מיקי) חיימוביץ': אני לא מדברת על אנשים מורדמים ומונשמים.

מיכל (מיקי) חיימוביץ': בן אדם בבית, חולה.

מיכל (מיקי) חיימוביץ': ענבר, העוזרת האישית שלי עכשיו בביתה חולה מאומתת.

מיכל (מיקי) חיימוביץ': מה הבעיה שמגיעה קלפי?

עמי ברקוביץ: זה בדיוק העניין.

עמי ברקוביץ: חשאיות הבחירות למשל.

עמי ברקוביץ: אם עובר מישהו ורואה מה הוא מצביע.

מיכל (מיקי) חיימוביץ': איך?

מיכל (מיקי) חיימוביץ': נותנים לך מעטפה סגורה.

מיכל (מיקי) חיימוביץ': זה בן אדם אחד.

מיכל (מיקי) חיימוביץ': הוא מבודד.

מיכל (מיקי) חיימוביץ': הוא חולה.

מיכל (מיקי) חיימוביץ': הוא בחדר לבד.

עמי ברקוביץ: ואם עומדים עשרה אנשים מבני משפחתו בחוץ וצועקים לו מה להצביע?

איתן גינזבורג: זה גם יכול לקרות קלפי.

עמי ברקוביץ: אנחנו קיימנו שיחה ארוכה גם עם היועץ המשפטי של ועדת בחירות המרכזית שהצביע על קשיים מאוד מאוד גדולים.

איתן גינזבורג: אני מכיר אותו.

איתן גינזבורג: הקשיים תמיד קיימים.

איתן גינזבורג: השאלה היא לא מה הקשיים אלא השאלה היא איך מתגברים עליהם.

איתן גינזבורג: כל מה שאני שומע כאן זה רק על קשיים.

איתן גינזבורג: עוד לא שמעתי פתרון אחד לרפואה.

איתן גינזבורג: אולי במקום להגיד כמה זה קשה, תגידו איך זה מתאפשר.

איתן גינזבורג: כל הזמן אומרים אי אפשר, אי אפשר, אי אפשר.

איתן גינזבורג: איך אפשר?

איתן גינזבורג: תגידו איך אפשר ולא איך אי אפשר.

איתן גינזבורג: זה בלתי נסבל.

עמי ברקוביץ: לא אמרתי אי אפשר.

עמי ברקוביץ: אמרתי שאני מציע לא לפרוץ את כל דיני הבחירות בהינף יד ולעשות את זה בצורה כזאת.

איתן גינזבורג: אני מקבל את הצעתך.

איתן גינזבורג: אני מבקש להציע לך שתאפשר לי יכולת איך לגרום לאנשים להצביע.

איתן גינזבורג: אם אין לך את האפשרות הזאת, אל תבוא אלינו בטענות שאנחנו פורצים את דיני הבחירות.

עמי ברקוביץ: אני מוכרח לומר שאני כמשרד משפטים בעד שהבחירה תהיה כמה שיותר רחבה ואני חושב שצריך לאפשר לכמה שיותר אנשים להצביע בכפוף למגבלות הבריאותיות.

עמי ברקוביץ: בעיניי זה דבר שהוא מאוד מאוד חשוב, גם בבחירות המקומיות וגם בבחירות הכלליות.

עמי ברקוביץ: לכן אני בוודאי מאוד פרו העניין הזה.

איתן גינזבורג: אני כן רוצה, עם כל ההתלהבות והכעס שלי, לשים כוכבית, רק כדי להיות הגון.

איתן גינזבורג: במצב דברים רגיל כאשר אדם מרותק לביתו מכל מיני סיבות, או בבית חולים מסיבת מחלה שהוא לא יכול לקום ממיטתו וכולי, לכאורה גם נמנעת ממנו זכות הבחירה.

איתן גינזבורג: זה לא בדיוק שנמנעת ממנו כי לא הייתי רוצה לראות קלפיות שהולכות לכל אדם נכה או לאדם שלא יכול לרדת מהבית וכולי.

איתן גינזבורג: לכן הייתי שם דברים בתוך מסגרת אחרת קצת וחושב.

איתן גינזבורג: כאן אני כן אומר שהמדינה מונעת ממנו לצאת ולא הרופאים.

איתן גינזבורג: זה ההבדל היחידי.

איתן גינזבורג: המדינה מבקשת שהוא לא יצא מהבית.

תומר רוזנר: זה נוסף.

תומר רוזנר: בגלל שהוא מסכן את הציבור.

תומר רוזנר: גם אם המדינה לא הייתה מונעת ממנו, יש כאן סכנה.

איתן גינזבורג: נכון.

תומר רוזנר: להבדיל ממבודד כאשר זה אמצעי מניעה שאתה לא יודע אם הוא חולה או לא.

איתן גינזבורג: דיברתי על חולה אחר, לא קשור לקורונה.

איתן גינזבורג: חולה שמרותק למיטתו.

תומר רוזנר: גם הוא לא יכול להצביע.

איתן גינזבורג: אין לי תשובה טובה לזה אבל אני כן חושב שמכיוון שאנחנו כאן במספר מאוד גדול ורב של אנשים, ולא מדובר באנשים בודדים, צריך לתת את הדעת על הדבר הזה.

איתן גינזבורג: זה לא ריתוק רגיל.

איתן גינזבורג: אני כן חושב שיכול להימצא פתרון.

איתן גינזבורג: יכול.

איתן גינזבורג: זה קשה, זה מורכב, זה לא רגיל, אבל אנחנו בתקופה לא רגילה ובתקופה לא רגילה אנחנו חייבים להמשיך את קיומה של הדמוקרטיה גם ברשויות המקומיות.

איתן גינזבורג: אי אפשר למנוע את קיומה של הדמוקרטיה בגלל שאנשים מבודדים.

איתן גינזבורג: להפך.

איתן גינזבורג: יש לכם עכשיו קייס סטאדי פשוט של עשרה חולים בישוב.

איתן גינזבורג: קל מאוד לראות איך אפשר לתפעל את זה.

איתן גינזבורג: כשיהיו בחירות מיוחדות בטבריה, שם יש הרבה יותר חולים, כך אני מניח, או מבודדים עם תסמינים, יהיה לכם הרבה יותר מרוכב.

איתן גינזבורג: לכן אני מציע לכם בשבוע הקרוב להגיע לכדי פתרון ולעשות את הפיילוט הזה בתל מונד.

מיכל (מיקי) חיימוביץ': יש לנו בקשות דיבור.

מיכל (מיקי) חיימוביץ': אדוה אנגל בינו, בבקשה.

מיכל (מיקי) חיימוביץ': אם אפשר, בקצרה.

מיכל (מיקי) חיימוביץ': נציגת סיעת דרך חדשה, מתמודדת בתל מונד, חברת ועדת בחירות בתל מונד מטעם ימינה.

אדוה אנגל בינו: ביקשנו מהוועדה לדון בנושא של מבוגרים שחוששים להגיע לבחור מאחר והם פוחדים להידבק.

אדוה אנגל בינו: שאלנו בוועדה האם ניתן ליצור איזשהו משהו שהוא במסגרת החוק, שהם כן יצביעו בקלפיות שלהם ואם אפשר להחליט שמשעה 7:00 עד 9:00 פותחים את הקלפיות לגילי 65 ומעלה ובהמשך היום לקיים את שאר ההצבעות.

אדוה אנגל בינו: זה נושא מאוד קריטי כי המון אנשים חוששים לבוא להצביע.

מיכל (מיקי) חיימוביץ': אנשי משרד הפנים, זו סוגיה שדנתם בה?

מיכל (מיקי) חיימוביץ': סוגיית שעות מיוחדות לגיל המבוגר.

רון אלמוג: שעות ההצבעה הן משעה 7:00 בבוקר עד 10:00 בלילה.

רון אלמוג: לגיל המבוגר, זה אומר לקבוע לאנשים צעירים להגיע בשעות אחרות.

רון אלמוג: היום בקלפי רגילה, מ-7:00 עד 10:00, כל אחד יכול לבוא ולהצביע.

מיכל (מיקי) חיימוביץ': את זה אנחנו יודעים.

רון אלמוג: אין לנו הסדר אחר שאומר לצמצם את שעות ההצבעה.

מיכל (מיקי) חיימוביץ': דווקא בבוקר למשל שאלה השעות שהפנסיונרים פנויים בעוד שאנשים אחרים עובדים.

איתן גינזבורג: לטעמי אי אשפר למנוע מאנשים מסוימים להצביע בשעה מסוימת כי באים אנשים מבוגרים.

איתן גינזבורג: אם שומרים על הריחוק החברתי, אף אחד לא אמור להיפגע.

איתן גינזבורג: צריך לחשוב אולי לשקול הרחבת שעות.

איתן גינזבורג: להקדים את אפשרויות הבחירה, להקדים את הבחירות כך שהיום האחרון לבחירה הוא היום שקבוע בחוק.

רם בן ברק: זה מהפכני.

איתן גינזבורג: זה לא מהפכני.

איתן גינזבורג: זה קיים בהרבה מקומות בעולם ויותר מזה, זה גם קיים בארץ.

איתן גינזבורג: במקומות אחרים, בחוץ לארץ, בשגרירויות, מצביעים לא ביום הבחירות אלא ביום אחר.

איתן גינזבורג: גם חיילים.

איתן גינזבורג: לכן אני אומר שאם רוצים למצוא פתרון יצירתי בהקשר הזה, זאת אפשרות.

איתן גינזבורג: אגב, אני חושב על זה יותר ויותר בכל הנוגע לחולי הקורונה, אם זו לוגיסטיקה מורכבת ולא יסיימו באותו יום.

איתן גינזבורג: בתל מונד יסיימו באותו יום אבל בירושלים עם למעלה מ-1,000 אנשים זה הרבה יותר קשה.

איתן גינזבורג: אפשר לראות אם אפשר למתוח את הבחירות, להקדים אותן מבחינת ימי הצבעה.

רם בן ברק: אני חושב שצריך לחשוב טיפה מחוץ לקופסה בעניין הזה של הקורונה ולהפריד את זה גם ממחלות אחרות שאנחנו יודעים להתמודד אתן ביום יום.

רם בן ברק: לא הייתי פוסל שימוש בדואר במעטפות הכפולות.

רם בן ברק: אפשר להוסיף תקנה בחוק הבחירות, תקנה מיוחדת לקורונה.

רם בן ברק: אנחנו הרי יודעים את מספר החולים במדויק, אנחנו יודעים את השמות שלהם במדויק ולכן אם אנחנו נדע לבוא יומיים או שלושה לפני הבחירות ולתת מעטפות כפולות לאותם חולי קורונה בבתים, מעטפות עם צבע מסוים – עכשיו אני כבר מעלה רעיון – כדי שבדואר יקבלו עדיפות, פתרנו לוגיסטיקה מאוד מסובכת, אפשרויות הדבקה ואפשרנו לכל מי שנמצא בביתו להצביע במעטפה כפולה.

רם בן ברק: לא צריך לפסול את זה רק בגלל שיש לנו איזושהי דעה על הדואר.

רם בן ברק: זה דבר שעובד במקומות אחרים ואפילו עובד לא רע.

רם בן ברק: עם המעטפות האלה נבחר נשיא בארצות הברית.

איתן גינזבורג: הקורונה מביאה אותנו למציאויות חדשות.

איתן גינזבורג: לומדים ב-זום, ישיבות ב-זום, הכול משתנה.

איתן גינזבורג: חברות עובדות מהבית.

איתן גינזבורג: גם דיני הבחירות צריכים להתאים את עצמם למציאות החדשה והמשתנה בה מה שהיינו רגילים במשך 70 שנים, כאשר יש יום אחד שמצביעים וכולם בטווח שעות מסוים, משרד הפנים צריך להתחיל לחשוב בהקשר הזה.

איתן גינזבורג: אני חושב אולי למתוח את יום הבחירות או לאפשר ניידת או כל דבר אחר.

איתן גינזבורג: חייבים להתאים את עצמם והיה להם מספיק זמן לעשות את זה.

הילי נחום: תמיד אפשר יהיה לעשות תיקון.

הילי נחום: אין לנו הרבה זמן עד הבחירות בתל מונד.

הילי נחום: אם יהיו ננייח בחירות במקום מסוים בעוד שישה חודשים, אפשר יהיה לתקן את החוק אבל כרגע הזמן הקצר שיש לנו לא מאפשר לנו.

מיכל (מיקי) חיימוביץ': אנחנו חייבים להגיע עכשיו לפתרון הסיפור הזה כי באמת הבחירות ממש קרובות.

מיכל (מיקי) חיימוביץ': תומר, השינוי הזה, הוספת הסעיף, מה זה אומר מבחינתנו?

תומר רוזנר: אנחנו נוסיף את אותן קבוצות עליהן אתם מדברים.

תומר רוזנר: נגדיר את החולים ונוסיף אותם כקבוצה שזכאית להצביע.

תומר רוזנר: לגבי מבודדים, זה כרגע קיים.

רם בן ברק: כרגע אלה מבודדים בלי תסמינים.

אסתי ורהפטיג: צריך לכתוב אדם שחלה וחלה עליו חובת בידוד, אם אתם רוצים את כולם, אבל אנחנו כן מבקשים שזה יהיה בכפוף לקביעת הוראות למניעת הדבקה כאמור על ידי.

אסתי ורהפטיג: שזה יהיה משהו שיבטיח את זה שבסוף כולם לא יכולים לצאת מהבית ולהדביק.

אסתי ורהפטיג: זה ממש דבר קריטי מבחינתנו.

איתן גינזבורג: אנחנו בקריאה שנייה ושלישית?

מיכל (מיקי) חיימוביץ': כן.

איתן גינזבורג: אולי אפשר לנסח, עוד לא להביא למליאה, ושיביאו תקנות כדי שנראה מה הם הולכים לעשות.

איתן גינזבורג: בסוף מה יקרה?

איתן גינזבורג: אנחנו נכתוב בחוק, שר הבריאות ושר הפנים לא יסכימו, לא יהיו תקנות והאנשים לא יצביעו.

תומר רוזנר: לא.

תומר רוזנר: את זה הם לא יכולים לעשות.

תומר רוזנר: החוק קובע שהם רשאים להצביע בקלפי ייעודית והחוק גם קובע שזאת זכות.

תומר רוזנר: אם לא ייתנו להם את הזכות הזאת, זה פגם בבחירות.

מיכל (מיקי) חיימוביץ': אתם יכולים להתכנס עכשיו ולהציע את הניסוח של התוספת הזאת?

תומר רוזנר: אין בעיה.

תומר רוזנר: התיקון בנוסח יהיה בסעיף קטן (א).

תומר רוזנר: בסעיף קטן (א), נתקן את ההגדרה של חייב בידוד כך שבמקום האדם המצוי בבידוד יבוא "אדם החייב בידוד" ואז זה חל על כל המבודדים כולל החולים.

תומר רוזנר: בסעיף קטן (ט) אנחנו נתקן ונאמר שההוראות של המנהל הכללי של משרד הבריאות יתייחסו לא רק לנוכחים במקום הקלפי אלא גם לכל תהליך ההצבעה של אותם אנשים.

תומר רוזנר: המבודדים כוללים גם את המאומתים.

תומר רוזנר: גם מאומת חייב בידוד כך שברגע שאנחנו אומרים שכל מי שחייב חובת בידוד יכול להצביע, זה חל על כל קבוצות המבודדים שאלה בעצם שלוש קבוצות שאנחנו מכירים, שאלה המאומתים, מבודדים עם תסמינים ומבודדים בלי תסמינים.

תומר רוזנר: כל אלה הם חייבי בידוד.

מיכל (מיקי) חיימוביץ': ואתם תצטרכו למצוא את הפתרון.

אסתי ורהפטיג: תומר, מה הצעת לעניין סעיף (ט)?

תומר רוזנר: בסעיף (ט) כרגע כתוב שההוראות של המנהל הכללי של משרד הבריאות יתייחסו לנוכחות חברי ועדת קלפי וכולי.

תומר רוזנר: הם רוצים שזה יחול גם מעבר לזה.

אסתי ורהפטיג: נכון.

תומר רוזנר: מה את מציעה שייכתב בסעיף קטן (ט)?

אסתי ורהפטיג: בסעיף שהיה בצו לעניין ההצבעה בבחירות הכלליות, כן היה כתוב שם לגבי חייבי הבידוד שכן אפשרנו את יציאתם, שהם לא חולים וללא תסמינים, היה כתוב ש"היציאה תהיה בהתאם להוראות המנהל הכללי של משרד הבריאות כמשמעותו בפקודת בריאות העם, לעניין אמצעים למניעת הדבקה" והיה כתוב ש"אדם כאמור יגיע לקלפי ויחזור ממנה ישירות למקום הבידוד ברכב שאינו רכב ציבורי.

אסתי ורהפטיג: לעניין זה, רכב ציבורי, רכב המשמש ומיועד לשמש הסעת נוסעים בשכר ובכלל זה מונית".

אסתי ורהפטיג: זה סעיף שמבחינתנו כן חשוב שיהיה כאן.

מיכל (מיקי) חיימוביץ': איפה זה כתוב?

אסתי ורהפטיג: זה סעיף שהיה בצו.

תומר רוזנר: היא קוראת ממה שהיה בבחירות לכנסת.

אסתי ורהפטיג: שיהיה ברור שגם אדם שהוא בבידוד והוא יוצא, הוא לא יכול לנסוע בתחבורה ציבורית כי הוא בבידוד.

אסתי ורהפטיג: היו הוראות והכוונה הייתה לעשות גם כאן הוראות מנהל זהות לזה.

אסתי ורהפטיג: המשמעות שלהן היא לא להגיע לאיזושהי התקהלות של אנשים שגם אם אתה הולך לקלפי וחוזר הביתה, עדיין לא יקרה מצב שתסכן אחרים.

איתן גינזבורג: אבל זה החוק.

אסתי ורהפטיג: לא.

אסתי ורהפטיג: זה הצו.

אסתי ורהפטיג: אתם רוצים לעשות הוראה בחוק הזה שמתגברת על הצו.

אסתי ורהפטיג: ההוראה בצו חלה על הבחירות הכלליות והיא לא חלה על בחירות מקומיות.

אסתי ורהפטיג: הכוונה שלנו כן הייתה לעשות את זה גם על בחירות מקומיות אבל אני מבינה שאתם רוצים לעשות את זה בהסדר בחקיקה.

אסתי ורהפטיג: לכן ההוראה הזאת צריכה להיכנס לכאן, אם אתם רוצים שזה ההסדר שיחליף אותה.

תומר רוזנר: אני חושב שיש לך את סעיף קטן (ט) שמאפשר לך להרחיב לגבי אמצעים למניעת הדבקה בקלפי.

תומר רוזנר: אם תרצי, אפשר להרחיב את זה.

תומר רוזנר: אני לא חושב שאנחנו צריכים להיכנס לזה.

תומר רוזנר: אני לא חושב שאנחנו צריכים להרחיב את הפתרון כי כפי עלה כאן

תומר רוזנר: הפתרון עדיין לא מגובש וצריך לתת לגורמים השונים את הגמישות לקבוע את הפתרון, בין אם זאת תהיה קלפי ניידת, בין אם זה יהיה אמבולנס שיביא את המצביע לקלפי.

תומר רוזנר: מה שיוחלט.

תומר רוזנר: לכן אני מציע שבסעיף קטן (ט) תיקבע הוראה יותר כללית שתבטיח את האפשרות של המנהל הכללי לקבוע בצו בריאות העם את ההוראות.

אסתי ורהפטיג: בסדר.

אסתי ורהפטיג: גם לעניין היציאה.

תומר רוזנר: בדיוק.

תומר רוזנר: תחשבי מה את רוצה שייכתב שמכסה את כל האפשרויות.

רון אלמוג: כרגע המודל שיש בחוק הוא קלפי ייעודית שהמבודדים יכולים להגיע ולהצביע בקלפי הייעודית הזאת.

תומר רוזנר: זה לא מה שכתוב בחוק.

תומר רוזנר: קלפי ייעודית יכולה בהחלט להיות קלפי ניידת כמו שקורה עם החיילים.

רון אלמוג: אני אומר שזה המודל שאנחנו יכולים להיערך אליו.

תומר רוזנר: זה לא מחייב.

איתן גינזבורג: לא.

איתן גינזבורג: אני לא מקבל את ההצעה הזאת.

מיכל (מיקי) חיימוביץ': גם אני לא מקבלת את זה.

איתן גינזבורג: חבל לך להשלים את המשפט.

איתן גינזבורג: המשפט הזה לא יעבור.

איתן גינזבורג: מה זה אתם יכולים להיערך אליו?

איתן גינזבורג: מנהל הבחירות המקומיות והמפקח על הבחירות יכול להיערך למשהו אחר.

רון אלמוג: אחד הפתרונות כמו שהציע חבר הכנסת גינזבורג זה גם להאריך את ימי ההצבעה.

רון אלמוג: כלומר, כמו שאמרנו, הקורונה - - -

איתן גינזבורג: זה לא יעזור לך כי הם עדיין מבודדים.

רון אלמוג: למבודדים יש לנו את הפתרון.

רון אלמוג: הבעיה היא עם החולים המאומתים.

רון אלמוג: יש פתרונות שאנחנו בוחנים.

רון אלמוג: כרגע זה לא סותר את זה שאנחנו רוצים לבדוק פתרון רחב יותר ויתאים לרשויות מקומיות גם לבחירות מיוחדות, לבחירות כלליות לרשויות המקומיות, אבל כרגע המודל שאנחנו נערכנו אליו הוא המודל הזה.

רון אלמוג: אני אומר שעדיין קיים שיח פנים ממשלתי כדי למצוא פתרונות אחרים, שיח פנים ממשלתי יחד עם ועדת הבחירות המרכזית.

מיכל (מיקי) חיימוביץ': תקיימו את השיח הזה בצורה קצת יותר מהירה ותגיעו למסקנות אחרות שיאפשרו את מה שאנחנו מציעים.

מיכל (מיקי) חיימוביץ': זה תיקון שנכניס, עד הבחירות בתל מונד.

תומר רוזנר: אנחנו נציע שלושה תיקונים.

תומר רוזנר: בסעיף קטן (א) אנחנו נתקן את ההגדרה של חייב בידוד כך היא תחול על כל מי שחייב בידוד לפי צו בריאות העם.

תומר רוזנר: התיקון השני יהיה בסעיף קטן (ג) שבסופו ייאמר שקלפי ייעודית יכול ותהא קלפי ניידת.

תומר רוזנר: ההחלטה תהיה במישור המשפטי.

תומר רוזנר: קלפי ניידת קיימת אצל חיילים.

תומר רוזנר: התיקון השלישי יהיה בסעיף קטן (ט).

אסתי ורהפטיג: יש לי נוסח.

אסתי ורהפטיג: אני לא יודעת אם הוא מוסכם על חבריי.

אסתי ורהפטיג: "הצבעה של מי שחלה עליו חובת בידוד תהיה בהתאם להוראות המנהל הכללי של משרד הבריאות".

אסתי ורהפטיג: אפשר לומר כאמור בסעיף קטן (א).

תומר רוזנר: זה רחב מדי.

תומר רוזנר: הוא לא יכול עכשיו לשנות.

רם בן ברק: הוא גם לא יכול לשלול זכות הצבעה.

אסתי ורהפטיג: זאת לא הכוונה.

סונדוס סאלח: הוא יכול להגיד אל תצאו מהבית ואתם תגידו שאין לכם אופציה להביא את הקלפי לשם.

אסתי ורהפטיג: אולי נגיד "אופן ההצבעה".

תומר רוזנר: גם לא אופן הצבעה כי אופן הצבעה זה נקבע בחוק.

אסתי ורהפטיג: אולי תנאים לעניין.

אסתי ורהפטיג: אולי הוראות לעניין.

רון אלמוג: דווקא בגלל המורכבות של זה, אני חושב שאנחנו נמצא הסדר ואנחנו נביא את האיזון בפני הממשלה ואחר כך בפני הכנסת כדי לראות את העלות התפעולית, התקציבית, את העלות של פגיעה בטוהר מידה, את כל העלויות וכדי לראות את האיזון הנכון.

רון אלמוג: אני חושב שזה איזון שצריך לבחון אותו.

רון אלמוג: אני לא חושב שאנחנו היום יודעים לומר בדיוק מה המשמעויות.

מיכל (מיקי) חיימוביץ': תמצאו את הדרך.

איתן גינזבורג: יש בחירות בעוד שבועיים.

רון אלמוג: לכן אנחנו מציעים כרגע לאשר את הצעד הראשון והמשמעותי שיאפשר למבודדים להצביע בקלפי ייעודית.

עמי ברקוביץ: כולל מבודדים עם תסמינים.

מיכל (מיקי) חיימוביץ': תקשיבו, יש לנו בחירות בעוד שבועיים.

מיכל (מיקי) חיימוביץ': השר שלכם לחץ שנקיים את הדיון הזה היום.

מיכל (מיקי) חיימוביץ': אני רוצה להצביע עליו היום.

מיכל (מיקי) חיימוביץ': או שאנחנו מצביעים עליו היום או שאתם מתחילים לחפש עכשיו פתרון ותביאו את זה בחזרה לוועדה.

מיכל (מיקי) חיימוביץ': מה שאתם רוצים.

מיכל (מיקי) חיימוביץ': אני חושבת שבנוסח הזה יש לכם את הזמן למצוא את הפתרון לעשרה מבודדים שיש לכם בתל מונד.

מיכל (מיקי) חיימוביץ': אחרי כן, אם יהיו בחירות אחרות ויהיו לכם קשיים אחרים, נתקן את זה.

מיכל (מיקי) חיימוביץ': קדימה.

מיכל (מיקי) חיימוביץ': תחליטו מה שאתם רוצים.

איתן גינזבורג: את סעיף (ד) את משאירה כך, לשיקול דעת השר?

מיכל (מיקי) חיימוביץ': כן.

מיכל (מיקי) חיימוביץ': הנה, יש לו שיקול דעת.

תומר רוזנר: אתה רוצה לתת להם גמישות.

מיכל (מיקי) חיימוביץ': תהיה לכם גמישות.

מיכל (מיקי) חיימוביץ': יש לנו חמש דקות להגיע להסכם על סעיף (ט).

מיכל (מיקי) חיימוביץ': בבקשה מכם.

סונדוס סאלח: רציתי לשאול את היועץ המשפטי לגבי האופציה.

סונדוס סאלח: באופן חגי וחד פעמי, שיהיה מישהו נאמן על הזכות הזאת, שהחולה בוחר אותה.

סונדוס סאלח: יש את האפשרות הזאת|?

מיכל (מיקי) חיימוביץ': לא ניכנס לזה עכשיו.

איתן גינזבורג: זה מזכיר הקלפי.

מיכל (מיקי) חיימוביץ': תומר וגברתי, בבקשה תגיעו לסיכום.

תומר רוזנר: אנחנו מכסים בהוראה כרגע את השהייה בקלפי.

תומר רוזנר: אנחנו צריכים להוסיף שהוראות המנהל הכללי יכולות להתייחס גם לאופן ההגעה לקלפי ממקום הבידוד וחזרה למקום בידוד.

מיכל (מיקי) חיימוביץ': זה בסעיף (ט)?

אסתי ורהפטיג: אבל תומר, זה לא בהכרח.

אסתי ורהפטיג: אחד הפתרונות עליו דיברנו היה שהקלפי מגיעה אל האדם.

תומר רוזנר: אלה השוהים במקום הקלפי.

תומר רוזנר: זה מכוסה.

תומר רוזנר: כרגע כתוב השוהים במקום הקלפי יפעלו לפי ההוראות.

תומר רוזנר: זה כולל גם אם הקלפי מגיעה אליו.

תומר רוזנר: אנחנו צריכים להוסיף את ההגעה אל הקלפי וממנה.

תומר רוזנר: אנחנו נוסיף את הדבר הזה.

תומר רוזנר: הניסוח המדויק, ננסח אותו בהמשך, אבל המהות שלו תהיה שההוראות של המנהל הכללי יכולות לכסות גם את אופן ההגעה אל הקלפי ממקום הבידוד וחזרה ממקום הקלפי למקום הבידוד.

רם בן ברק: זה לא כמו שהקלפי באה אליו.

מיכל (מיקי) חיימוביץ': האופציה הזאת תהיה קיימת.

תומר רוזנר: כן.

מיכל (מיקי) חיימוביץ': זה יאפשר את האופציה הזאת שהקלפי מגיעה אליו.

תומר רוזנר: זה משאיר לכם את האופציות פתוחות.

רון אלמוג: לא.

רון אלמוג: זה מחייב לבחור באחת משתי האופציות של קלפי ניידת שמגיעה הביתה או לאפשר לחולים מאומתים לצאת מהבית לקלפי ייעודית.

רון אלמוג: אני אומר שאלה פתרונות שאין הסכמה בתוך הממשלה ואנחנו מנסים למצוא פתרון מאוזן יותר שיאפשר לחולים מאומתים להצביע אבל לא בהכרח בשני הפתרונות האלה.

תומר רוזנר: מה האפשרויות?

תומר רוזנר: כמו מה?

רון אלמוג: עלו כאן רעיונות להאריך את ימי ההצבעה, עלו כאן רעיונות של אמבולנסים כדי להביא את האנשים.

מיכל (מיקי) חיימוביץ': זה אופן ההגעה.

מיכל (מיקי) חיימוביץ': אין בעיה.

מיכל (מיקי) חיימוביץ': האמבולנס מכסה את אופן ההגעה.

רון אלמוג: כרגע אין לנו עדיין את הפתרון כדי להבין את המשמעויות.

מיכל (מיקי) חיימוביץ': יש לכם שבועיים למצוא אותו.

מיכל (מיקי) חיימוביץ': יש לכם שבועיים למצוא את הפתרון הזה.

מיכל (מיקי) חיימוביץ': זה לא בשמיים.

רון אלמוג: תמיד יש פתרון.

רון אלמוג: גם שני הפתרונות האלה הם פתרונות אבל הם פתרונות שיש בהם מחירים בריאותיים.

מיכל (מיקי) חיימוביץ': לפי הנוסח הזה אתם תצטרכו למצוא את הדרך בה אתם מסדרים את הדבר הזה.

מיכל (מיקי) חיימוביץ': יש לכם שבועיים לעשות את זה.

מיכל (מיקי) חיימוביץ': מי בעד הנוסח הזה?

תומר רוזנר: עם התיקונים עליהם דיברנו.

מיכל (מיקי) חיימוביץ': מי בעד הנוסח הזה עם התיקונים שדיברנו עליהם?

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': אושר

רם בן ברק: אני עדיין חושב שאתם מסבכים דבר שאפשר לפתור בקלות ולכן אני לא אצביע בעד.

מיכל (מיקי) חיימוביץ': אתה נגד או אתה נמנע?

רם בן ברק: אני נמנע.

מיכל (מיקי) חיימוביץ': אני מודיעה שהנוסח כפי שקראנו עכשיו עם השינויים התקבל ויועבר לקריאה שנייה ושלישית.

איתן גינזבורג: אם אפשר לקרוא כבר עכשיו למשרד הפנים והבריאות להביא לנו חוק שיהיה ערוך כבר למצב שבו יש מצב בחירות אחר.

איתן גינזבורג: רבותיי, זה הולך לקרות.

איתן גינזבורג: בקרוב בחירות כלליות.

איתן גינזבורג: זה לפתחנו.

איתן גינזבורג: זה אולי לא לוועדה הזאת אבל תיערכו לזה.

מיכל (מיקי) חיימוביץ': תודה רבה.

מיכל (מיקי) חיימוביץ': הישיבה נעולה.